Riječ je o plastičnim odnosno, silikonskim kutijama u koje se sakrije kutija cigareta, po cijeni od dvadesetak kuna, dok se za dvije kune kupiti mogu i kartonske futrole s, eto, šaljivim natpisima poput »Don't worry, be happy«

ZAGREB »Nemoj mi davat’ rak pluća, tako ti svega, daj mi radije onu sljepoću ili one loše zube!«, čuli smo gospodina u srednjim godinama kako na jednom zagrebačkom kiosku govori prodavačici. Kupuje cigarete pa, zgrožen fotografijama-upozorenjima o zdravstvenim rizicima od pušenja, bira kutiju s »najmanje groznom bolesti«, kad će je već morati gledati onoliko dugo koliko mu kutija bude trajala.

»Hoćete nešto da vam skroz sakrije te slike? Imamo odnedavno u ponudi jednokratne i trajne futrole za kutije cigareta, pa te grozne fotografije nećete vidjeti uopće«, odgovara spremno prodavačica, kojoj je nedavno, kaže, u prodaju stigao ovaj novitet.

Brigu na stranu

Riječ je o plastičnim odnosno silikonskim kutijama u koje se sakrije kutija cigareta, po cijeni od dvadesetak kuna, dok se kupiti mogu i kartonske futrole s, eto, šaljivim natpisima poput »Don’t worry, be happy«. Njihova je cijena dvije kune, dok se za jednu kunu kupiti mogu i kartonski ulošci koji će prekriti fotografiju, ne i natpis sa upozorenjem, a koji su hrvatski proizvod. I prije nego što je zakonska obaveza stavljanja upozoravajućih fotografija na cigarete stupila na snagu, očekuje se uskoro, one se uglavnom već nalaze na svim kutijama budući da je rok EU-a za to kraj svibnja, a snalažljivi hrvatski poduzetnici i proizvođači već su doskočili tome kako fotografije – sakriti.